Sy kinders, haar kinders. Hoe om ŉ saamgesmelte gesin en tweede huwelik te laat werk. - Jou Gesin | Solidariteit WêreldJou Gesin | Solidariteit Wêreld
Tuis › Artikels › Sy kinders, haar kinders. Hoe om ŉ saamgesmelte gesin en tweede huwelik te laat werk.
Sy kinders, haar kinders. Hoe om ŉ saamgesmelte gesin en tweede huwelik te laat werk.
Jy en jou maat het besluit om ʼn lewe saam te maak en ʼn nuwe, saamgesmelte gesin te vorm wat kinders uit een of albei se vorige verhoudings insluit. Veels geluk! Wat vorentoe wag, kan ʼn lonende sowel as ʼn uitdagende ervaring wees. Dit kan ʼn lang tyd neem vir ʼn saamgesmelte gesin om gemaklik te begin voel en goed saam te funksioneer.
Terwyl julle as ouers waarskynlik ʼn nuwe huwelik en ʼn nuwe saamgesmelte gesin met groot vreugde en verwagting nader, sal jou kinders en jou nuwe huweliksmaat se kinders dalk nie naastenby so opgewonde wees nie.
Hulle sal geneig wees om onseker te voel oor die opkomende veranderings en hoe dit hulle verhoudings met hulle natuurlike ouers sal beïnvloed, sê dr Alyssa Johnson, stigter van die webwerf Remarriage Success. “Hulle sal ook bekommerd wees oor die feit dat hulle met nuwe stiefsibbe sal moet saamleef wat hulle dalk nie goed ken nie, of erger nog, van wie hulle dalk glad nie eens hou nie.”
Om jouself die beste kans vir sukses te gun, is dit belangrik om voor die troudag te begin beplan hoe ʼn saamgesmelte gesin sal funksioneer, beveel Johnson aan.
Terwyl veranderings aan die gesinstruktuur aanpassingstyd van alle betrokkenes vereis, kan die volgende riglyne saamgesmelte gesinne help om hulle groeipyne en om saam te woon suksesvol te hanteer:
Te veel veranderings gelyktydig kan kinders ontwrig. Saamgesmelte gesinne het die hoogste sukseskoers as die paartjie twee jaar of langer na ʼn egskeiding wag om weer te trou, in plaas van om een drastiese gesinsverandering op ʼn ander een op te hoop.
Moenie verwag om oornag op jou maat se kinders verlief te raak nie. Leer hulle ken. Liefde en toegeneentheid neem tyd om te ontwikkel.
Vind maniere om die ‘ware lewe’ saam te ontdek. Om albei stelle kinders na ʼn temapark te neem elke keer wanneer julle saam is, is baie pret, maar dit weerspieël nie die alledaagse lewe nie. Probeer om die kinders in alledaagse situasies aan jou maat en sy of haar kinders gewoond te laat raak.
Maak ouerskap-veranderings voor die huwelik. Kom met jou nuwe maat – en jou gewese huweliksmaat – ooreen oor hou julle saam ouerskap wil beoefen, en maak dan enige nodige aanpassings aan julle ouerskapstyl voordat julle trou.
Moenie ultimatums toelaat nie. Jou kinders of nuwe maat mag jou dalk in ʼn situasie plaas waar jy voel jy moet tussen hulle kies. Herinner hulle daaraan dat jy beide stelle mense in jou lewe wil hê.
Dring aan op respek. Dit verwys nie net na die kinders se gedrag teenoor die volwassenes nie. Respek moet gegee word nie net gebaseer op ouderdom nie maar ook op die feit dat julle nou almal gesinslede is. Jy kan nie daarop aandring dat mense van mekaar hou nie, maar jy kan daarop aandring dat hulle mekaar met respek behandel.
Beperk jou verwagtings. Jy mag dalk baie tyd, energie, liefde en toegeneentheid aan jou nuwe maat se kinders gee, maar dit nie onmiddellik terug ontvang nie. Dink daaraan as klein belegginkies wat eendag dalk baie rente sal lewer.
Vroeg in die vorming van ʼn saamgesmelte gesin moet die stiefouers daarop fokus om positiewe verhoudings met hulle stiefkinders te ontwikkel, sê Johnson. “Jy sal jou kanse op sukses verhoog deur te dink aan wat die kinders benodig. Ouderdom, geslag en persoonlikheid is nie irrelevant nie, maar alle kinders het sommige basiese behoeftes en begeertes waaraan voldoen moet word as ʼn voorloper tot ʼn wonderlike verhouding, insluitend aanmoediging, emosionele verbintenis en redelike grense.”